Käesolev aasta on Eesti adventistide jaoks olnud taas tegus ja sündmusterohke.
Tähistasime oma koguduste liidu 115. aastapäeva, rõõmustasime uue valminud kiriku üle Jõhvis
ning osalesime paljudel erinevatel üritustel, kus kõlas kiitus ja tänu Jumalale, kes meid igal päeval oma kätel kannab.
2012. aasta algas ühises palveosaduses kogu maailma adventistidega,
kui 10 päeva jooksul osalesime operatsioonis “Ülemaailmne vihm” (Global Rain).
Palveteemad toodi palves Jumala ette osades kogudustes ka igapäevaselt palvekoosolekutele kogunedes
ja paljudes kodudes selles palveperioodis individuaalselt osaledes.
Me oleme rõõmsad oma noorte ja noorteosakonna jätkuva aktiivsuse üle.
Talvel koguneti Pärnusse taaskordsetele Piibli ja palli päevadele, suvel Lõuna-Eestisse terve nädal kestnud suvelaagrisse,
kus külalisjutlustajaks oli Tihomir Lazic Serbiast.
Laagris toimus ka ristimine, kus kolm noort inimest tegid tõotuse Jumalaga ja liitusid kogudusega.
Sügisel tõi Eesti adventkoguduste noored kokku noortepäevad vastvalminud Jõhvi adventkirikus,
mis on nüüd pea ainus Eesti adventkirik, kus sellist üle-eestilist üritust annab korraldada.
Meie noored ja lapsed kogunesid veel rajaleidjate laagrisse ning lisaks toimusid eraldi laagrid poistele ja tüdrukutele.
Eesti adventkogudused tähistasid aprillis ka misjonipäeva.
Misjonipäeva eriliseks misjoniraamatuks oli Bryan Balli “Kas Piiblit saab ikka veel uskuda?”,
mida koguduseliikmed jagasid oma sõpradele ja tuttavatele.
Meie aasta keskseks sündmuseks oli Eesti adventliikumise 115. aastapäeva tähistavad Kevadpidustused.
Tegemist oli neljandate Kevadpidustustega, mille teemaks oli „Alguse valguses“.
Ürituse peakõneleja oli pastor Bertil Wiklander, Trans-Euroopa Divisjoni president.
Kevadpidustuste keskmes oli pidulik kontsertjumalateenistus, mis oli sisustatud rohke muusika ja Eesti adventkoguduse 115. aastale tagasivaatavate videolõikudega.
Koguduste liidus on korraldatud mitu koolitust, mille eesmärgiks on varustada pastoreid,
osakondade juhte ja aktiivseid liikmeid efektiivsemaks evangeeliumitööks.
Aprillis pidas Tartus Trans-Euroopa Divisjoni kommunikatsioonijuht Miroslav Pujic seminari LIFEconnecti ja digitaalmisjoni teemal.
Juunis käis Eestis ülemaailmse adventkiriku noortejuht Gilbert Cangy koos Trans-Euroopa divisjoni noortetöö juhi Paul Tomkinsiga.
Juunis toimus pikalt oodatud seminar kogudusekasvust – ja rajamisest, kus globaalse kogemusega Tom Evans
rääkis kogudusekesksest missioonist ja võimalustest selle täitmisel edu saavutada.
Augustis käisid kõik Eesti pastorid ennast täiendamas ja ametivendadega kohtumas Sloveenias toimunud pastorite konverentsil,
kus kuulati lektoreid maailma erinevatelt rannikutelt ning kogeti ka ühist osadust pikal bussireisil Sloveeniasse ja sealt tagasi koju.
Meie kogudused käivad koos palvelates ja kirikutes, mis vajavad regulaarset hoolt ja remonti.
Osad hooned on pea kriitilises seisukorras, kuid me võime ka rõõmustada heade edusammude üle.
Kuressaare adventkogudus hoone on omandanud uutmoodi väljanägemise.
Võru kogudus ostis liidu toel uue kogudusehoone, kuhu kogudus ka peagi sisse kolib ning saab oluliselt oma tegevust laiendada.
Kõige suurema projektina on lõpusirgele jõudnud Jõhvi adventkiriku ehitus,
kus sügisel peeti ka juba noortepäevi ning toimus Eesti Kirikute Nõukogu töökoosolek.
Erinevad kogudused tähistasid väiksemaid ja suuremaid aastapäevi. Aasta alguses tähistas Keila kogudus oma 2. aastapäeva.
Juunis tähistas 100. aastapäeva Jõgeva adventkogudus, juulis Kuressaare ja septembris Rakvere kogudus.
Novembris toimus Tallinnas pidulik koguduse 115. aastapäeva tähistamine.
Kevadest alates võtame osa ülemaailmsest Piiblilugemise aktsioonist, mille käigus kutsutakse igal päeval lugema üks peatükk,
et sedasi 2015. aasta peakoosoleku sessiooniks Piibel läbi lugeda.
Igal nädalal jagab üks Eesti adventkoguduse liige oma Piibli lugemisega seotud mõtteid LIFEconnecti internetilehel.
Head sõbrad, nüüd kui Te olete just kuulnud ja vaadanud seda ülevaadet, võime me olla väga tänulikud Jumalale Tema armastuse,
andestuse ja armu eest. Tõepoolest nagu Ivan Turgenev pani selle sõnadesse:
“Üks pilt ütleb meile hetkega sama palju, kui mitmed raamatud oma rohke tekstiga”.
Ma tahan tänada kõiki meie erinevaid koguduse osakondade juhte ja juhatuse liikmeid nende pühendumise eest sellele missioonile.
Eriliselt tänan kommunikatsiooni osakonda selle lühikese ja hea video ettevalmistamise eest.
Me oleme teadlikud mõtlemissuundadest meie ühiskonnas, mis võivad olla tugevad
ja sageli ka hävitavad ning igavese evangeeliumi kuulutamine ei ole kerge ülesanne.
Kuid me teame, et evangeeliumi levitamise töö on see, milleks Jumal on oma koguduse kutsunud.
Me oleme Tema kogudus, ning Kristuse armastus on selleks väeks, mis viib edasi iga Jumala sõnumi, mis võib langeda inimlikelt huulilt.
Me jätkame selle missiooni täitmist, mille võib kokku võtta pealkirja alla “Rääkige sellest maailmale!”
ja mis on jagatud järgmistesse kategooriatesse: Sirutu üles, sirutu väljapoole ja sirutu üle.
Me loodame, et selline lähenemine teeb Jumala tuntuks Eestis ja ka teistes paikades meie Unioonis ja Divisjonis.
Järgmine aasta saab Eesti Liidu jaoks olema eriline aasta. Me tahame algust teha “Suure Lootuse” projektiga
ning selle käigus jagada laiali rohkelt raamatuid ja ajakirju nii eesti kui ka vene keeles.
Samuti teeme algust evangelismiga suurtes linnades ja Tallinn on üks nendest linnadest, mismeie unioonis on välja valitud.
Samuti tuleb ka meie regulaarne aastakoosolek, kus koguduste delegaadid saavad anda hinnangu meie koguduse tööle ja misjonile ning teha plaane tulevikuks.
Näidaku siis meie Jumal meile oma heakskiitu ning tehku meie pingutused edukaks! Tänan!
-